[pic] | EUROOPAN YHTEISÖJEN KOMISSIO |

Bryssel 18.4.2008

KOM(2008)205 lopullinen

Ehdotus

NEUVOSTON ASETUS

lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien valukappaleiden tuonnissa annetun neuvoston asetuksen (EY) N:o 1212/2005 muuttamisesta

(komission esittämä)

PERUSTELUT

1) EHDOTUKSEN TAUSTA |

110 | Ehdotuksen perustelut ja tavoitteet Tämä ehdotus koskee polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 6. elokuuta 1997 annetun neuvoston asetuksen (EY) N:o 384/96, jäljempänä ’perusasetus’[1], soveltamista Kiinan kansantasavallasta peräisin olevien tiettyjen valukappaleiden tuontia koskevassa menettelyssä. |

120 | Yleinen tausta Ehdotus perustuu perusasetuksen täytäntöönpanoon ja tutkimukseen, joka tehtiin perusasetuksessa säädettyjen sisältöä ja menettelyä koskevien vaatimusten mukaisesti. |

139 | Voimassa olevat aiemmat säännökset Neuvoston asetus (EY) N:o 1212/2005[2] lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien valukappaleiden tuonnissa. Ehdotus uuden vientiä harjoittavan tuottajan kohtelun myöntämisestä uusille yhteisöön suuntautuvaa tarkasteltavana olevan tuotteen vientiä harjoittaville tuottajille. |

141 | Yhdenmukaisuus unionin muiden politiikkojen ja tavoitteiden kanssa Ei sovelleta. |

2) KUULEMISET JA VAIKUTUSTEN ARVIOINTI |

Intressitahojen kuuleminen |

219 | Hakijoille ja yhteisön tuotannonalalle on ilmoitettu tutkimuksen tuloksista, ja niillä on ollut mahdollisuus esittää huomautuksensa. |

Asiantuntijatiedon käyttö |

229 | Ulkopuolista asiantuntemusta ei tarvittu. |

230 | Vaikutusten arviointi Ehdotus perustuu perusasetuksen täytäntöönpanoon. Perusasetuksessa ei säädetä yleisestä vaikutusten arvioinnista, mutta se sisältää tyhjentävän luettelon arvioitavista edellytyksistä. |

3) EHDOTUKSEEN LIITTYVÄT OIKEUDELLISET NÄKÖKOHDAT |

305 | Ehdotetun toimen lyhyt kuvaus Neuvosto määräsi asetuksella (EY) N:o 1212/2005 lopullisen polkumyyntitullin tiettyjen Kiinan kansantasavallasta peräisin olevien valukappaleiden tuonnille. Toimenpiteiden käyttöönottoon johtaneessa tutkimuksessa sovellettiin otantaa, sillä tarkasteltavana olevan tuotteen vientiä harjoittavien tuottajien määrä Kiinan kansantasavallassa on suuri. Neuvoston asetuksen (EY) N:o 1212/2005 1 artiklan 4 kohdan nojalla on mahdollista myöntää niille kiinalaisille vientiä harjoittaville tuottajille, jotka täyttävät tietyt edellytykset, sama kohtelu kuin otokseen kuulumattomille yhteistyössä toimineille yrityksille, jäljempänä ’uuden vientiä harjoittavan tuottajan kohtelu’. Yhdeksän yritystä on hakenut uuden vientiä harjoittavan tuottajan kohtelua, ja niiden pyynnöt on tutkittu. Tästä syystä ehdotetaan, että neuvosto hyväksyy oheisen asetusehdotuksen, jossa vahvistetaan niiden yritysten nimet, joille myönnetään uuden vientiä harjoittavan tuottajan kohtelu, sekä näihin yrityksiin sovellettavat tullit. Tämä asetus olisi julkaistava Euroopan unionin virallisessa lehdessä. |

310 | Oikeusperusta Neuvoston asetus (EY) N:o 384/96, annettu 22. joulukuuta 1995, polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta, jäljempänä ’perusasetus’. |

329 | Toissijaisuusperiaate Ehdotus kuuluu yhteisön yksinomaiseen toimivaltaan. Tämän vuoksi toissijaisuusperiaatetta ei sovelleta. |

Suhteellisuusperiaate Ehdotus on suhteellisuusperiaatteen mukainen seuraavista syistä: |

331 | Neuvoston asetuksessa (EY) N:o 1212/2005 lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien valukappaleiden tuonnissa ei anneta mahdollisuutta kansallisiin päätöksiin. |

332 | Vaatimusta, jonka mukaan yhteisölle, kansallisille viranomaisille, alue- ja paikallisviranomaisille, talouden toimijoille ja kansalaisille aiheutuvan taloudellisen ja hallinnollisen rasituksen olisi pysyttävä mahdollisimman pienenä ja oltava oikeassa suhteessa tavoitteeseen, ei sovelleta. |

Sääntelytavan valinta |

341 | Ehdotettu säädöslaji: asetus. |

342 | Muut vaihtoehdot eivät soveltuisi seuraavasta syystä: Edellä mainitussa perusasetuksessa ei säädetä muista vaihtoehdoista. |

4) TALOUSARVIOVAIKUTUKSET |

409 | Ehdotus ei vaikuta yhteisön talousarvioon. |

Ehdotus

NEUVOSTON ASETUS

lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien valukappaleiden tuonnissa annetun neuvoston asetuksen (EY) N:o 1212/2005 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96[3], jäljempänä ’perusasetus’,

ottaa huomioon lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien valukappaleiden tuonnissa 25 päivänä heinäkuuta 2005 annetun neuvoston asetuksen (EY) N:o 1212/2005[4] 1 artiklan 4 kohdan,

ottaa huomioon ehdotuksen, jonka komissio on tehnyt neuvoa-antavaa komiteaa kuultuaan

sekä katsoo seuraavaa:

A. VOIMASSA OLEVAT TOIMENPITEET

1. Neuvoston asetuksella (EY) N:o 1212/2005 otettiin käyttöön lopullinen polkumyyntitulli, jota sovelletaan tuotaessa yhteisöön Kiinan kansantasavallasta muokattavaksi soveltumattomasta valuraudasta valmistettuja, myös työstettyjä, päällystettyjä, maalattuja tai muita materiaaleja sisältäviä, tavaroita tai niiden osia, joita käytetään peittämään maan pinnalla tai alla olevia järjestelmiä ja/tai joista on pääsy tällaisiin järjestelmiin, paloposteja lukuun ottamatta, ja jotka tavallisesti luokitellaan CN-koodeihin 7325 10 50, 7325 10 92 ja ex 7325 10 99 (Taric-koodi 7325 10 99 10). Koska tutkimuksessa yhteistyössä toimineita osapuolia oli paljon, kiinalaisista vientiä harjoittavista tuottajista valittiin toimenpiteiden käyttöönottoon johtaneen tutkimuksen aikana otos.

2. Otokseen valituille yrityksille vahvistettiin tutkimuksen aikana määritetyt yksilölliset tullit. Otokseen kuulumattomien yhteistyössä toimineiden yritysten, joille oli myönnetty markkinatalouskohtelu perusasetuksen 2 artiklan 7 kohdan c alakohdan mukaisesti, polkumyyntitulliksi vahvistettiin 0 prosenttia, joka oli ainoalle sellaiselle otokseen kuuluneelle yritykselle vahvistettu tulli, jolle oli myönnetty markkinatalouskohtelu. Otokseen kuulumattomien yhteistyössä toimineiden yritysten, joille oli myönnetty yksilöllinen kohtelu perusasetuksen 9 artiklan 5 kohdan mukaisesti, painotetuksi keskimääräiseksi tulliksi vahvistettiin 28,6 prosenttia, joka oli sellaisille otokseen kuuluneille yrityksille vahvistettu tulli, joille oli myönnetty yksilöllinen kohtelu. Kaikkiin muihin yrityksiin sovelletaan koko maata koskevaa 47,8 prosentin suuruista tullia.

3. Asetuksen (EY) N:o 1212/2005 1 artiklan 4 kohdan nojalla on mahdollista myöntää niille kiinalaisille vientiä harjoittaville tuottajille, jotka täyttävät kyseisessä artiklassa säädetyt neljä edellytystä, edellä johdanto-osan 2 kappaleessa mainittu sama kohtelu kuin otokseen kuulumattomille yhteistyössä toimineille yrityksille, jäljempänä ’uuden vientiä harjoittavan tuottajan kohtelu’.

B. UUSIEN VIENTIÄ HARJOITTAVIEN TUOTTAJIEN PYYNNÖT

4. Yhdeksän yritystä pyysi uuden vientiä harjoittavan tuottajan kohtelua.

5. Tarkastelussa sen selvittämiseksi, täyttääkö kukin hakija uuden vientiä harjoittavan tuottajan kohtelun myöntämistä koskevat edellytykset, joista säädetään asetuksen (EY) N:o 1212/2005 1 artiklan 4 kohdassa, varmistettiin, että hakija

6. ei ole vienyt yhteisöön johdanto-osan 1 kappaleessa kuvattuja tuotteita tutkimusajanjakson aikana (1. huhtikuuta 2003 – 31 maaliskuuta 2004),

7. ei ole etuyhteydessä yhteenkään Kiinan kansantasavallassa toimivaan viejään tai tuottajaan, johon sovelletaan tällä asetuksella käyttöön otettuja polkumyynnin vastaisia toimenpiteitä,

8. on tosiasiallisesti vienyt tarkasteltavina olevia tuotteita yhteisöön toimenpiteiden perustana olevan tutkimusajanjakson jälkeen tai sillä on peruuttamaton sopimusvelvoite merkittävän tuotemäärän viemiseksi yhteisöön,

9. toimii perusasetuksen 2 artiklan 7 kohdan c alakohdassa määritellyissä markkinatalousolosuhteissa tai täyttää perusasetuksen 9 artiklan 5 kohdassa yksilölliselle kohtelulle säädetyt vaatimukset.

10. Koska neljäs vaatimus edellyttää, että hakija esittää markkinatalouskohtelua tai yksilöllistä kohtelua koskevan pyynnön, komissio lähetti siihen tarvittavat lomakkeet kaikille kiinalaisille hakijoille. Kaikki kiinalaiset hakijayritykset pyysivät perusasetuksen 2 artiklan 7 kohdan nojalla markkinatalouskohtelua.

11. Markkinatalouskohtelun edellytykset ovat lyhyesti seuraavat:

12. Liiketoimintaa ja kustannuksia koskevat päätökset tehdään markkinasignaalien perusteella ja ilman valtion merkittävää puuttumista asiaan; suurimpien tuotantopanosten kustannukset heijastavat markkina-arvoa.

13. Yrityksillä on yksi ainoa selkeä kirjanpito, joka tarkastetaan riippumattomasti kansainvälisten tilinpäätösstandardien[5] mukaisesti ja jota sovelletaan kaikkiin tarkoituksiin.

14. Aiemmasta keskusjohtoisesta talousjärjestelmästä juontuvia merkittäviä vääristymiä ei ole.

15. Vakauden ja oikeusvarmuuden takaa konkurssi- ja omaisuuslainsäädäntö.

16. Valuuttojen muuntaminen tapahtuu markkinahintaan.

17. Kaikille hakijoille lähetettiin kyselylomakkeet, ja hakijoita pyydettiin toimittamaan näyttö siitä, että ne täyttävät edellä mainitut edellytykset.

18. Kyseiset edellytykset täyttäville vientiä harjoittaville tuottajille voidaan asetuksen (EY) N:o 1212/2005 1 artiklan 4 kohdan nojalla vahvistaa tulli, jota sovelletaan yhteistyössä toimiviin otokseen kuulumattomiin yrityksiin.

C. TULOKSET

YRITYKSET, JOTKA TOIMITTIVAT PUUTTEELLISET VASTAUKSET

19. Yksi uuden vientiä harjoittavan tuottajan kohtelua pyytänyt kiinalainen yritys ei vastannut kyselyyn, ja yksi yritys ei vastannut kyselyyn toimitetun vastauksen puutteita koskeneeseen kirjeeseen. Näin ollen oli mahdotonta tarkistaa, täyttivätkö yritykset neuvoston asetuksen (EY) N:o 1212/2005 1 artiklan 4 kohdassa säädetyt edellytykset, joten niiden pyyntö oli hylättävä. Kyseisille yrityksille ilmoitettiin, ettei niiden hakemuksia käsitellä tarkemmin, ja niille annettiin mahdollisuus esittää huomautuksia. Huomautuksia ei esitetty.

YRITYKSET, JOTKA TOIMITTIVAT TÄYDELLISET VASTAUKSET

20. Seitsemän yritystä toimitti täydellisen vastauksen kyselyyn. Komissio hankki ja tarkasti kaikki tiedot, jotka se katsoi tarpeellisiksi neuvoston asetuksen (EY) N:o 1212/2005 1 artiklan 4 kohdassa vahvistetun neljännen edellytyksen (markkinatalouskohtelu / yksilöllinen kohtelu) täyttymisen tarkastamiseksi. Seuraavien seitsemän yrityksen toimitiloihin tehtiin tarkastuskäyntejä:

21. Wuxi Norlong Foundry Co., Ltd. (Wuxi New District, Jiangsu) (”Norlong”),

22. Baoding City Maikesaier Casting Ltd. (Xinanli, Hebei) (”Maikesaier”),

23. XianXian Guozhuang Precision Casting Co., Ltd. (Gouzhuang, Hebei) (”XianXian”),

24. Changsha Wuxing Foundry Co., Ltd. (Wangcheng County, Changsha) ('Wuxing') and related company Changsha J & J Sunshine Machinery and Electronic Co., Ltd (189 Wuyi Road, Changsha) (”Sunshine”),

25. Baoding Yuehai Machine Manufacturing Co., Ltd. (Baoding, Hebei) (”Yuehai”),

26. HanDan County Yan Yuan Smelting and Casting Co., Ltd. (Han Dan County, Hebei) (”Yan Yuan”),

27. Tianjin Loiselet Art Casting Co., Ltd. (Jinghai, Tianjin) (”Loiselet”).

28. Kaikkien näiden seitsemän yrityksen osalta tarkastettiin, täyttyvätkö edellä johdanto-osan 5 kappaleessa mainitut edellytykset.

29. Kahden kiinalaisen vientiä harjoittavan tuottajan, Maikesaierin ja Yuehain, toimittamien tietojen tarkastelu osoitti, että niiden antama näyttö neuvoston asetuksen (EY) N:o 1212/2005 1 artiklan 4 kohdassa säädettyjen neljän edellytyksen täyttymisestä oli riittävä, ja että ne täyttävät viimeisen edellytyksen osalta markkinatalouskohtelun viisi edellytystä. Siksi näille kahdelle tuottajalle voidaan neuvoston asetuksen (EY) N:o 1212/2005 1 artiklan 4 kohdan mukaisesti vahvistaa markkinatalouskohtelun saaneiden maiden painotettu keskimääräinen tulli, jota sovelletaan yhteistyössä toimineisiin otokseen kuulumattomiin yrityksiin (eli 0 prosenttia), ja tuottajat voidaan lisätä mainitun asetuksen 1 artiklan 2 kohdassa olevaan vientiä harjoittavien tuottajien luetteloon.

30. Neljä kiinalaista vientiä harjoittavaa tuottajaa, Norlong, XianXian, Yan Yuan ja Loiselet, antoi riittävän näytön neuvoston asetuksen (EY) N:o 1212/2005 1 artiklan 4 kohdassa säädettyjen edellytysten täyttymisestä. Viimeisen edellytyksen osalta tuottajat eivät kuitenkaan voineet osoittaa, että ne täyttävät markkinatalouskohtelun myöntämiselle säädetyt edellytykset.

31. Norlongin osalta havaittiin, että yritys oli saanut merkittävän maankäyttöoikeusmaksujen palautuksen. Siksi katsottiin, että markkinatalouskohtelun kolmas edellytys ei täyttynyt. Lisäksi katsottiin, että koska kolmas edellytys ei täyttynyt, ensimmäisen edellytyksen täyttymisen lopullista määritystä ei voitu tehdä. Näyttöä siitä, etteikö yritys täyttäisi yksilöllisen kohtelun viittä edellytystä, ei kuitenkaan löydetty.

32. XianXianin osalta havaittiin, että yritys ei täytä markkinatalouskohtelun myöntämisen ensimmäistä, toista ja kolmatta edellytystä. Yritys ei toimittanut riittävää näyttöä siitä, että se toimii markkinatalousolosuhteissa ja että sen kustannukset heijastava markkina-arvoa. Lisäksi havaittiin, että yrityksellä ei ole yhtä ainoaa selkeää kirjanpitoa, joka tarkastetaan riippumattomasti kansainvälisten tilinpäätösstandardien mukaisesti. Yrityksen havaittiin myös tehneen maanvuokrasopimuksia sekä absoluuttisesti että suhteellisesti epätavallisen alhaiseen hintaan.

33. Tarkastelussa havaittiin, että Yan Yuan ei täyttänyt markkinatalouskohtelun toista edellytystä. Yrityksen tilejä vuodelta 2006 ei ollut tarkastettu, mikä on vastoin Kiinan lakeja ja kansainvälisiä tilinpäätösstandardeja, ja kirjanpidossa havaittiin muitakin epäselvyyksiä, kuten se, että raaka-aineita ostettiin yksityishenkilöiltä ilman laskutusta.

34. Loiseletin osalta havaittiin, että markkinatalouskohtelun toinen ja kolmas edellytys eivät täyttyneet. Erityisesti todettiin, että suurinta osaa yhtiön tärkeimmistä varoista ei esitetty yrityksen tilinpidossa. Lisäksi kävi ilmi, että tehtaan maa-aluetta ja rakennuksia koskevaa vuokrasopimusta ei noudatettu.

35. Yritysten XianXian, Yan Yuan ja Loiselet kirjanpitokäytännöistä tehtyjen havaintojen perusteella ei voida päätellä, että kyseisten yritysten vientihinnat olisivat riittävän luotettavia yksilöllisen polkumyyntimarginaalin laskentaa varten, ja tästä syystä ei voida päätellä, täyttävätkö yritykset yksilöllisen kohtelun toisen edellytyksen. Muut neljä yksilöllisen kohtelun edellytystä täyttyvät. Kun kuitenkin otetaan huomioon se seikka, että näiden yritysten vientihintoja ei käytettäisi polkumyyntimarginaalin laskennassa, jos yrityksiin sovellettaisiin 28,6 prosentin painotettua keskimääräistä tullia, joka on laskettu alkuperäisessä tutkimuksessa otokseen valituille yksilöllisen kohtelun saaneille yrityksille, voidaan päätellä, että tämän selvityksen osalta näille yrityksille voidaan myöntää sama kohtelu kuin yrityksille, joihin sovelletaan painotettua keskimääräistä tullia.

36. Siksi yrityksille Norlong, XianXian, Yan Yuan ja Loiselet voidaan neuvoston asetuksen (EY) N:o 1212/2005 1 artiklan 4 kohdan mukaisesti vahvistaa yksilöllisen kohtelun saaneiden maiden painotettu keskimääräinen tulli, jota sovelletaan yhteistyössä toimineisiin otokseen kuulumattomiin yrityksiin (eli 28,6 prosenttia), ja tuottajat voidaan lisätä mainitun asetuksen 1 artiklan 2 kohdassa olevaan vientiä harjoittavien tuottajien luetteloon.

37. Wuxing ei toimittanut riittävää näyttöä siitä, että se on tarkasteltavana olevan yhteisöön vietävän tuotteen valmistaja. Näin ollen tämä tuottaja ei täyttänyt neuvoston asetuksen (EY) N:o 1212/2005 1 artiklan 4 kohdassa säädettyä kolmatta edellytystä, ja sen pyyntö uuden vientiä harjoittavan tuottajan kohtelusta oli hylättävä.

D. YKSILÖLLISTEN TULLIEN SOVELTAMISALAAN KUULUVIEN YRITYSTEN LUETTELON MUUTTAMINEN

38. Edellä johdanto-osan 13 kappaleessa mainittujen tutkimustulosten perusteella päätelmänä on, että yritykset Maikesaier ja Yuehai olisi lisättävä neuvoston asetuksen (EY) N:o 1212/2005 1 artiklan 2 kohdassa olevaan luetteloon yrityksistä, joihin sovellettava tulli on 0 prosenttia.

39. Edellä johdanto-osan 14–20 kappaleessa mainittujen tutkimustulosten perusteella voidaan katsoa, että yritykset Norlong, XianXian, Yan Yuan ja Loiselet olisi lisättävä neuvoston asetuksen (EY) N:o 1212/2005 1 artiklan 2 kohdassa olevaan luetteloon yrityksistä, joihin sovellettava tulli on 28,6 prosenttia.

40. Edellä johdanto-osan 21 kappaleessa mainittujen tutkimustulosten perusteella yritykselle Wuxing ei voida myöntää uuden vientiä harjoittavan tuottajan kohtelua, ja yritykseen olisi siksi edelleen sovellettava neuvoston asetuksen (EY) N:o 1212/2005 1 artiklan 2 kohdassa tarkoitettua 47,8 prosentin jäännöstullia.

41. Kaikille hakijoille ja yhteisön tuotannonalalle on ilmoitettu tutkimuksen tuloksista, ja niillä on ollut mahdollisuus esittää huomautuksensa. Päätelmistä ilmoittamisen jälkeen huomautuksensa esittivät yritykset Norlong, XianXian ja Loiselet. Sellaisia lisätietoja ei esitetty, joiden perusteella olisi voitu tehdä erilaisia päätelmiä minkään mainitun kolmen yrityksen osalta,

ON ANTANUT TÄMÄN ASETUKSEN:

1 artikla

Korvataan neuvoston asetuksen (EY) N:o 1212/2005 1 artiklan 2 kohta seuraavasti:

”2. Vapaasti yhteisön rajalla tullaamattomana -nettohintaan sovellettava lopullinen polkumyyntitulli on seuraavissa Kiinan kansantasavallassa toimivissa yrityksissä valmistettujen, 1 kohdassa kuvattujen tuotteiden osalta seuraava:

Yritys | Polkumyyntitulli (%) | Taric-lisäkoodi |

Shijiazhuang Transun Metal Products Co. Ltd., Xinongcheng Liulintun, Luancheng County, Shijiazhuang City Hebei Province, 051430 Kiinan kansantasavalta | 0 | A675 |

Shaoshan Huanqiu Castings Foundry, Fengjia Village Yingtian Township, Shaoshan, Hunan, Kiinan kansantasavalta | 0 | A676 |

Fengtai Handan Alloy Casting Co. Ltd. Beizhangzhuang Town, Handan County, Hebei, Kiinan kansantasavalta | 0 | A677 |

Shanxi Jiaocheng Xinglong Casting Co. Ltd. Jiaocheng County, Shanxi Province, Kiinan kansantasavalta | 0 | A678 |

Tianjin Jinghai Chaoyue Industrial and Commercial Co. Ltd. Guan Pu Tou Village, Yang Cheng Zhuang Town Jinghai District, 301617 Tianjin, Kiinan kansantasavalta | 0 | A679 |

Baoding City Maikesaier Casting Ltd. Xin'anli Town, Tang County Hebei; Baoding 072350, Kiinan kansantasavalta | 0 | A867 |

Baoding Yuehai Machine Manufacturing Co., Ltd., No 333 Building A Tian E West Road, Baoding, Hebei, Kiinan kansantasavalta | 0 | A868 |

Shanxi Yuansheng Casting and Forging Industrial Co. Ltd No. 8 DiZangAn, Taiyuan, Shanxi, 030002, Kiinan kansantasavalta | 18,6 | A680 |

Botou City Simencum Town Bai fo Tang Casting Factory Bai Fo Tang Village, Si Men Cum Town, Bo Tou City 062159, Hebei Province, Kiinan kansantasavalta | 28,6 | A681 |

Hebei Shunda Foundry Co. Ltd., Qufu Road, Quyang 073100, Kiinan kansantasavalta | 28,6 | A682 |

XianXian Guozhuang Precision Casting Co., Ltd. Guli Village, Xian County, Hebei, Gouzhuang, Kiinan kansantasavalta | 28,6 | A869 |

Wuxi Norlong Foundry Co., Ltd. Wuxi New District Jiangsu, Kiinan kansantasavalta | 28,6 | A870 |

HanDan County Yan Yuan Smelting and Casting Co., Ltd South of Hu Cun Village, Hu Cun Town, Han Dan County, Hebei, Kiinan kansantasavalta | 28,6 | A871 |

Tianjin Loiselet Art Casting Co., Ltd Dongzhuangke, Yangchenzhuang, Jinghai, Tianjin, Kiinan kansantasavalta | 28,6 | A872 |

Changan Cast Limited Company of Yixian Hebei Taiyuan main street, Yi County, Hebei Province 074200, Kiinan kansantasavalta | 31,8 | A683 |

Shandong Huijin Stock Co. Ltd., North of Kouzhen Town Laiwu City, Shandong Province, 271114, Kiinan kansantasavalta. | 37,9 | A684 |

Kaikki muut yritykset | 47,8 | A999 |

”

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

[1] EYVL L 56, 6.3.1996, s. 1, asetus sellaisena kuin se on viimeksi muutettuna neuvoston asetuksella (EY) N:o 2117/2005 (EUVL L 340, 23.12.2005, s. 17).

[2] EUVL L 199, 29.7.2005, s. 1, asetus sellaisena kuin se on viimeksi muutettuna neuvoston asetuksella (EY) N:o 268/2006 (EUVL L 47, 17.2.2006, s. 3).

[3] EYVL L 56, 6.3.1996, s. 1, asetus sellaisena kuin se on viimeksi muutettuna neuvoston asetuksella (EY) N:o 2117/2005 (EUVL L 340, 23.12.2005, s. 17).

[4] EUVL L 199, 29.7.2005, s. 1, asetus sellaisena kuin se on viimeksi muutettuna neuvoston asetuksella (EY) N:o 268/2006 (EUVL L 47, 17.2.2006, s. 3).

[5] Kansainvälisillä tilinpäätösstandardeilla tarkoitetaan kaikkia tärkeimpiä yleisesti tunnustettuja kansainvälisiä tilinpäätösstandardeja, joita ovat Yhdysvaltain tilinpäätösnormisto (US GAAP) sekä kansainvälisen tilinpäätösstandardilautakunnan (IASB:n) julkaisemat kansainvälisen tilinpäätösstandardikomitean säätiön (IASCF:n) asiakirjat, kuten International Accounting Standard Board Framework (IASBF), kansainvälinen tilinpäätösstandardi (IAS), IFRS-standardit sekä kansainvälisen tilinpäätösasioiden tulkintakomitean (IFRIC:n) julkaisut.